RÅDETS RESOLUTION af 17. juni 1997 om anvendelse af vejtransporttelematik, navnlig om elektronisk betalingsopkrævning (97/C 194/03)

RÅDET FOR DEN EUROPÆISKE UNION,

1. som henviser til Rådets resolution 94/C 309/01 af 24. oktober 1994 om telematik i trafikken (1), til Kommissionens meddelelse af 4. november 1994 om telematik i transportsektoren og til Rådets resolution 94/C 264/01 af 28. september 1995 om implementering af telematik inden for vejtransportsektoren (2),

2. som henviser til Europa-Parlamentets og Rådets beslutning nr. 1692/96/EF af 23. juli 1996 om Fællesskabets retningslinjer for udvikling af det transeuropæiske transportnet (3),

3. som henviser til Europa-Parlamentets og Rådets beslutning af 27. maj 1997 om en række retningslinjer for transeuropæiske telekommunikationsnet,

4. som henviser til Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (4),

5. som henviser til Rådets resolution 96/C 376/01 af 21. november 1996 om nye politiske prioriteter i forbindelse med informationssamfundet (5), hvori den tekniske harmoniserings betydning for udviklingen af det globale informationssamfund erkendes,

6. som henviser til Rådets beslutning 94/801/EF af 23. november 1994 om et særprogram for forskning og teknologisk udvikling samt demonstration inden for telematiksystemer af almen interesse (1994-1998) (6) og til Rådets beslutning 94/914/EF af 15. december 1994 om et særprogram for forskning og teknologisk udvikling samt demonstration inden for transport (1994-1998) (7), og

som tager følgende i betragtning:

7. Implementering af telematik kan bidrage til bæredygtig mobilitet for personer og gods;

8. vejtransporttelematik kan bidrage til udvikling af effektive, sikre og miljøvenlige former for vejtransport, skabe markedsmuligheder for europæisk industri og styrke dennes konkurrenceevne;

9. det fulde udbytte af vejtransporttelematik på europæisk plan kan kun opnås, hvis de indførte systemer og applikationer når et passende interoperabilitetsniveau og sikrer brugerne kontinuitet i tjenesteydelserne;

10. ifølge traktatens artikel 129 C vedrørende oprettelse og udvikling af transeuropæiske net skal medlemsstaterne i kontakt med Kommissionen indbyrdes samordne den politik, der føres på nationalt plan, og som kan få væsentlig indflydelse på målene om virkeliggørelse af det indre marked og styrkelse af den økonomiske og sociale samhørighed;

11. beslutningen om at indføre elektronisk betalingsopkrævning (EBO) træffes af den enkelte medlemsstat;

12. der skal sikres et passende interoperabilitetsniveau mellem EBO-systemerne i Fællesskabet, således at brugerne får den bedst mulige service på rimelige økonomiske vilkår og uden unødvendigt bureaukrati;

13. flere medlemsstater har udviklet og indført EBO-systemer med et godt resultat;

14. medlemsstater, der indfører nye EBO-systemer, bør søge at opnå et passende interoperabilitetsniveau mellem systemerne;

15. der er behov for en strategi, der tager sigte på at skabe konvergens mellem EBO-systemer inden for et rimeligt tidsrum, således at der sikres interoperabilitet på europæisk plan, idet der skal tages hensyn til eksisterende systemer og knowhow samt til arbejdet i de europæiske standardiseringsorganer;

16. i resolution 95/C 264/01 anmodede Rådet de europæiske standardiseringsorganer om at dække alle tekniske aspekter af kortdistancekommunikation og også behandle transmission via mobiltelefon og via satellit,

I

1. NOTERER SIG med tilfredshed det arbejde, som Kommissionen i øjeblikket udfører med bistand fra en gruppe af højtstående repræsentanter udpeget af medlemsstaterne med henblik på at udforme en strategi og en handlingsplan for implementering af vejtransporttelematik,

2. ERKENDER, at den private sektor vil skulle spille en vigtig rolle ved implementeringen af vejtransporttelematik,

II

1. HENVISER TIL, at det i resolution 95/C 264/01 opfordrede Kommissionen og medlemsstaterne til at fremskynde arbejdet vedrørende interoperabilitet mellem systemerne for elektronisk opkrævning af vejafgifter på europæisk plan i det transeuropæiske vejnet og gennemgå problemerne vedrørende konvergens med de eksisterende systemer,

2. OPFORDRER medlemsstaterne og Kommissionen til at

- tage behørigt hensyn til nødvendigheden af at undgå initiativer i forbindelse med udvikling og implementering af elektroniske betalingsopkrævningssystemer (EBO), som kan hindre interoperabilitet, og

- udvikle en strategi, der skal skabe konvergens mellem EBO-systemerne for at sikre et passende interoperabilitetsniveau på europæisk plan, idet der skal tages hensyn til allerede eksisterende systemer og til arbejdet i de europæiske standardiseringsorganer,

3. ANMODER de europæiske standardiseringsorganer om at bidrage til udviklingen af denne strategi ved at fastlægge tekniske standarder og specifikationer for interoperable EBO-systemer på europæisk plan, som giver mulighed for flerbaneoperationer og indførelse af andre telematiktjenester, der anvender samme teknologi. Målet er at få vedtaget sådanne standarder om senest tre år,

4. NOTERER SIG intentionen om, at medlemsstater, der introducerer nye elektroniske betalingssystemer, der bruger kortdistancekommunikation, som et første skridt, baserer disse systemer på arbejdet inden for rammerne af CEN, i fuld overensstemmelse med afsnit II, punkt 5,

5. OPFORDRER medlemsstaterne til, når de udskifter, ajourfører eller indfører EBO-systemer, at gøre det i overensstemmelse med konvergensstrategien for alle EBO-systemer,

6. OPFORDRER Kommissionen og medlemsstaterne til at fremskynde indsatsen for at identificere og fjerne andre hindringer for EBO-systemers interoperabilitet, herunder arbejdet i CARDME (Concerted Action for Research on Demand Management in Europe) og MOVE IT (Motorway Operators Validate EFC for Interoperable Transport) vedrørende juridiske og andre institutionelle emner,

7. OPFORDRER medlemsstaterne til at foreslå og deltage i pilotprojekter under realistiske forhold til afprøvning af EBO-systemer på grundlag af tekniske præstandarder og under hensyntagen til igangværende og foreslåede projekter og aktioner inden for forskning, teknologiudvikling og demonstration i medlemsstaterne. Formålet med sådanne projekter skal være at bekræfte EBO-systemers funktionsdygtighed, især på tværs af grænserne, og at afklare juridiske, organisatoriske og institutionelle forhold,

III

1. NOTERER SIG, at Kommissionen har til hensigt i nær fremtid at forelægge en strategi og en handlingsplan for implementering af vejtransporttelematik, der udarbejdes med bistand af en gruppe af højtstående repræsentanter udpeget af medlemsstaterne. Ud over EBO skal handlingsplanen tage sigte på andre telematikapplikationer inden for vejtransport, især RDS/TMC (Radio Data System/Traffic Message Channel), styring af udveksling og formidling af transportdata, menneske-maskine-grænsefladen og systemarkitektur, med henblik på en drøftelse inden længe i Rådet,

2. OPFORDRER medlemsstaterne til at foreslå og deltage i projekter til validering og/eller implementering af vejtransporttelematikbaserede løsninger på transportproblemer under hensyntagen til resultaterne af igangværende og foreslåede projekter og aktioner inden for forskning, teknologiudvikling og demonstration i medlemsstaterne og til gennem sådanne projekter at tilskynde til aktiv deltagelse af den private sektor i implementeringen af vejtransporttelematik,

3. OPFORDRER medlemsstaterne, Kommissionen og andre centrale aktører til at fremme indførelsen af RSM/TMC samt tjenester vedrørende styring af udveksling og formidling af transportdata, herunder hurtig levering af RDS/TMS-modtagere med sprogmoduler til alle medlemsstaters sprog,

4. HENSTILLER TIL Kommissionen, at den i samråd med medlemsstaterne og branchen forelægger en sædvanekodeks for menneske-maskine-grænsefladen, som specielt retter sig mod informationsapparatur i køretøjer,

5. OPFORDRER Kommissionen og medlemsstaterne til at tage skridt til at fremskynde standardiseringsprocessen på grundlag af en generel strategi og fremme indførelsen af en generel ramme for implementering af telematikapplikationer inden for vejtransport under hensyntagen til branchens og brugernes synspunkter,

6. HENSTILLER TIL Kommissionen og medlemsstaterne, at de tager hensyn til behovet for en indsats inden for forskning, teknologiudvikling og demonstration til støtte for telematikapplikationer inden for vejtransport, herunder opgradering af eksisterende systemer.

(1) EFT nr. C 309 af 5. 11. 1994, s. 1.

(2) EFT nr. C 264 af 11. 10. 1995, s. 1.

(3) EFT nr. L 228 af 9. 9. 1996, s. 1, og EFT nr. L 15 af 17. 1. 1997, s. 1.

(4) EFT nr. L 281 af 23. 11. 1995, s. 31.

(5) EFT nr. C 376 af 12. 12. 1996, s. 1.

(6) EFT nr. L 334 af 22. 12. 1994, s. 1.

(7) EFT nr. L 361 af 31. 12. 1994, s. 56.